ড. আনোয়ার দিল Bangladesh: An Intercultural Collage (2012) পুস্তকটিতে প্রফেসর শহীদ সোহরাওয়ার্দী, ড. আকতার হামিদ খান, ড. আহমেদ হাসান দানী, সৈয়দ ওয়ালিউল্লাহ্, আববাসউদ্দিন আহমদ এবং ড. শায়েস্তা সোহরাওয়ার্দী ইকরামউল্লাহ প্রসঙ্গে আলোচনা করেছেন। কলকাতা হাইকোর্টের বিচারপতি স্যার জাহিদ সোহরাওয়ার্দীর ছেলে শহীদ সোহরাওয়ার্দী (১৮৯০-১৯৬৫) ছিলেন কলকাতা বিশ্ববিদ্যালয়ের ফাইন আর্টসের অধ্যাপক, আর্টিস্ট, কবি ও লেখক। তিনি রানী বাগেশ্বরীর অধ্যাপক ছিলেন। ড. আকতার হামিদ খান ছিলেন আইসিএস অফিসার। কুমিল্লায় সমবায় আন্দোলন গড়ে তুলে এশিয়ায় আলোড়ন সৃষ্টি করেন। কৃষকদের প্রিয় আকতার হামিদ খান আলীগড় বিশ্ববিদ্যালয় থেকে এমএ পাশ করে আইসিএস অফিসার হয়ে নানা স্থানে চাকরি করেন। কুমিল্লায় পাকিস্তান আমলে তিনি ছিলেন জেলা প্রশাসক, পরে কুমিল্লা ভিক্টোরিয়া কলেজের অধ্যক্ষ, সবশেষে পল্লী উন্নয়ন একাডেমী প্রতিষ্ঠা করে স্মরণীয় হয়ে আছেন। ড. আহমেদ হাসান দানী (১৯২০-২০০৯) ছিলেন কাশ্মিরি অরিজিন, সেন্ট্রাল ইন্ডিয়ার রায়পুরে তাঁর জন্ম। তিনি বেনারস হিন্দু বিশ্ববিদ্যালয় থেকে এমএ পাশ করেন। প্রখ্যাত এই স্কলার ১৯৪৭ সালের দিকে ভারত থেকে ঢাকায় চলে আসেন। তিনি ঢাকা বিশ্ববিদ্যালয়ে অধ্যাপনা করেন। ড. আহমেদ হাসান দানী প্রত্নতত্ত্ব ও সাংস্কৃতিক ঐতিহ্যের ওপর কাজ করে স্মরণীয় হয়ে আছেন। সৈয়দ ওয়ালীউল্লাহ (১৯২২-৭১) সাংবাদিক, ঔপন্যাসিক ও নাট্যকার হিসেবে খ্যাতি লাভ করেন। সৈয়দ ওয়ালীউল্লাহ্ রচিত লালসালু (১৯৪৮) উপন্যাসটি তাঁকে স্মরণীয় করে রেখেছে। কুচবিহারের সন্তান আববাসউদ্দিন আহমদ (১৯০১-৫৯) ছিলেন পল্লীগীতির সম্রাট ও কিংবদন্তি গায়ক। পল্লীগীতির সম্রাট আববাসউদ্দিন আহমদ তাঁর কণ্ঠের গানের জন্য অমর হয়ে রয়েছেন। কলকাতা বিশ্ববিদ্যালয়ের প্রথম মুসলমান ভাইস চ্যান্সেলর স্যার ডা. হাসান সোহরাওয়ার্দীর কন্যা ড. শায়েস্তা সোহরাওয়ার্দী ইকরামুল্লাহ (১৯১৫-২০০০) লন্ডন বিশ্ববিদ্যালয় থেকে পিএইচ ডি করেন। আইসিএস অফিসার মোহাম্মদ ইকরামুল্লাহর সঙ্গে তাঁর বিয়ে হয়। ড. শায়েস্তা সোহরাওয়ার্দী ইকরামুল্লাহ উর্দু ও ইংরেজি ভাষার লেখিকা ছিলেন। ইংরেজি ভাষায় তাঁর রচিত বিখ্যাত পুস্তক From Purdah to Parliament (১৯৬৩) সর্বমহলে প্রশংসা লাভ করে। তিনি মুসলিম লীগের রাজনীতির সঙ্গে জড়িত ছিলেন। তিনি জিন্নাহ ও ফাতেমা জিন্নাহর সঙ্গে পাকিস্তান প্রতিষ্ঠায় অবদান রাখেন। তিনি ১৯৪১ সাল থেকে মুসলিম লীগের ছাত্রী ফেডারেশনের সঙ্গে জড়িত ছিলেন। ১৯৪৫ সালে ভারতের Constituent Assembly-র সদস্য নির্বাচিত হন। তাঁর স্বামী আইসিএস অফিসার মোহাম্মদ ইকরামুল্লাহ পাকিস্তানের প্রথম পররাষ্ট্র সচিব ছিলেন। কুমিল্লা জেলার থোল্লার (মুরাদনগর) প্রখ্যাত জমিদার মীর আশরাফ আলী খানের উত্তর পুরুষ ড. সৈয়দ সাইয়ুদ হোসেন (১৮৮৮-১৯৪৯) ছিলেন ড. শায়েস্তা সোহরাওয়ার্দী ইকরামুল্লাহর মামা। সে-সময়ে মুম্বাই ক্রনিকল পত্রিকার কিংবদন্তি সম্পাদক ছিলেন বি.জি. হরনিম্যান। বি.জি. হরনিম্যানের সম্পাদনায় প্রকাশিত মুম্বাই ক্রনিকল পত্রিকার সহযোগী সম্পাদক হিসেবে ১৯১৬ সালে যোগদান করে ড. সৈয়দ সাইয়ুদ হোসেন তাঁর কর্মজীবনে প্রবেশ করেন। এলাহাবাদ থেকে প্রকাশিত পন্ডিত মতিলাল নেহ্রুর মালিকানায় প্রথম প্রকাশিত দৈনিক দি ইনডিপেনডেন্ট পত্রিকায় ১৯১৯ সালে সম্পাদক পদে যোগদান করেন। সে-সময়ে পন্ডিত জওয়াহেরলাল নেহ্রুর বোন বিজয় লক্ষ্মী পন্ডিতের সঙ্গে তাঁর প্রেম হয়। তাঁরা প্রেম করে বিয়ে করায় ভারতব্যাপী আলোড়ন সৃষ্টি ছাড়াও সাম্প্রদায়িক জটিলতার সৃষ্টি হয়। মহাত্মা গান্ধীর হস্তক্ষেপে অবশেষে জটিলতার নিরসন হয়। তারপর ১৯২০ সালে ড. সৈয়দ সাইয়ুদ হোসেন খিলাফত আন্দোলনের প্রতিনিধি দলের সদস্য হিসেবে লন্ডন চলে যান। রণজিৎ সীতারামের সঙ্গে ১৯২১ সালে বিজয় লক্ষ্মী পন্ডিতের আবার বিয়ে হয়। ড. সৈয়দ সাইয়ুদ হোসেন লন্ডনে নানা সমাবেশে স্বাধীনতার সপক্ষে বক্তব্য দিতে থাকেন। লন্ডনে অবস্থান করে কংগ্রেসের পত্রিকা সম্পাদনা করেন। সেখান থেকে তিনি চলে যান যুক্তরাষ্ট্র। স্বেচ্ছানির্বাসনে থাকাকালে যুক্তরাষ্ট্রে তিনি ছিলেন ‘বহির্বিশ্বে ভারতের স্বাধীনতার কণ্ঠস্বর’। সাউদার্ন ক্যালিফোর্নিয়া বিশ্ববিদ্যালয়ে তিনি দশ বছর ‘ওরিয়েন্টাল সিভিলাইজেশন’ পড়িয়েছেন। ড. সৈয়দ সাইয়ুদ হোসেন ছিলেন শেরেবাংলা এ কে ফজলুল হকের শ্যালক ও ফরিদপুরের নবাব আবদুল লতিফ খান বাহাদুরের পৌত্র। ১৯২০ থেকে ১৯৪৯ সালের মধ্যে শুধু ১৯৩৭ সালে স্বল্পসময়ের জন্য একবার ভারতে এসেছিলেন। পন্ডিত বিজয় লক্ষ্মীর স্বামী রণজিৎ সীতারাম ১৯৪৪ সালে মারা যান। ১৯৪৫ সালে বিজয় লক্ষ্মী পন্ডিত ও ড. সৈয়দ সাইয়ুদ হোসেনকে যুক্তরাষ্ট্রে একসঙ্গে চলাফেরা করতে অনেকেই দেখেছেন বলে জানা যায়। ভারতের প্রধানমন্ত্রী পন্ডিত জওয়াহেরলাল নেহ্রু ড. সৈয়দ সাইয়ুদ হোসেনকে ১৯৪৭ সালে মিশরে ভারতের প্রথম রাষ্ট্রদূত নিয়োগ করেছিলেন। ১৯৪৯ সালে জাতিসংঘে ভারতের স্থায়ী প্রতিনিধি হিসেবে নিয়োগাদেশ পাওয়ার পরপরই তিনি কায়রোয় তাঁর অ্যাপার্টমেন্টে হৃদরোগে আক্রান্ত হয়ে মৃত্যুবরণ করেন। তাঁর মৃত্যুর পর কায়রোতেই রাষ্ট্রীয় সম্মানে তাঁকে সমাহিত করা হয়। মিশরের রাজধানী কায়রো শহরে তাঁর নামে একটি গুরুত্বপূর্ণ সড়কের নামকরণ করা হয়। তাঁর ভাগ্নি ড. শায়েস্তা সোহরাওয়ার্দী ইকরামুল্লাহ পাকিস্তানে সংসদ সদস্য ছিলেন এবং জাতিসংঘে পাকিস্তানের প্রতিনিধি দলের নেতা ছিলেন। তিনি বিদেশে বহু প্রতিনিধি দলের নেতা ও সদস্য হিসেবে পাকিস্তানের প্রতিনিধিত্ব করেছেন। তিনি রয়েল সোসাইট অব আর্টসের (ইউকে) সদস্য ছিলেন।